**«Ως εδώ!» στον κρατικό αυταρχισμό και την καταστολή Διεκδικούμε την ελευθερία και τα δικαιώματά μας σε όλες τις γειτονιές!**

Η «Αντικαπιταλιστική Ανατροπή στην Αττική - ανταρσία σε κυβέρνηση-ΕΕ-ΔΝΤ» στηρίζει τις συγκεντρώσεις στις πλατείες των γειτονιών που διοργανώνονται από συλλογικότητες και κινήσεις στις πλατείες των γειτονιών **το Σάββατο και την Κυριακή 13 και 14 Μάρτη**.

**Υπερασπίζουμε τα δημοκρατικά δικαιώματα και τις λαϊκές ελευθερίες**

**Παλεύουμε για ΨΩΜΙ – ΠΑΙΔΕΙΑ – ΥΓΕΙΑ – ΕΛΕΥΘΕΡΙΑ**

Το καθημερινό όργιο καταστολής, αστυνομικής και κυβερνητικής βίας συνεχίζεται και κλιμακώνεται, ενώ συμπληρώνει τα συνεχή αναποτελεσματικά lockdown, τις απαγορεύσεις κυκλοφορίας και τα ατέλειωτα υπέρογκα πρόστιμα. Η κυβέρνηση της ΝΔ για να περιφρουρήσει την εγκληματική της πολιτική στην υγεία και την προκλητική προστασία που παρέχει στο κεφάλαιο έχει αναγάγει τους εργαζόμενους, τη νεολαία, τους κατοίκους των γειτονιών και των πόλεων σε εχθρό. Ο σοκαριστικός, άγριος και απρόκλητος ξυλοδαρμός πολίτη στην Νέα Σμύρνη, οι κουκουλοφόροι ασφαλίτες που συλλαμβάνουν φοιτητές στο ΑΠΘ, οι επιθέσεις σε Χαλάνδρι, Πετράλωνα, Πανόρμου κ.α. αποτελούν καθημερινά στιγμιότυπα του κυβερνητικού αυταρχισμού και της κρατικής καταστολής.

Η κυβέρνηση της ΝΔ θωρακίζεται προληπτικά απέναντι στις λαϊκές αντιστάσεις που πληθαίνουν εξαιτίας της αντεργατικής της πολιτικής και των αποτυχημένων μέτρων για την «αντιμετώπιση» της πανδημίας. Γιατί τα αιτήματα για ενίσχυση της δημόσιας υγείας, επίταξη του ιδιωτικού τομέα υγείας, ανατροπή των αντεργατικών νόμων, δουλειά για όλους με δικαιώματα, δημόσια εκπαίδευση, αγκαλιάζονται από όλο και περισσότερους εργαζόμενους. Το ίδιο και η πάλη για τις λαϊκές ελευθερίες και το δικαίωμα στον αγώνα.

**Λέμε «Ως εδώ!» στον κρατικό αυταρχισμό και την καταστολή, να διεκδικήσουμε την ελευθερία και τα δικαιώματά μας σε όλες τις γειτονιές!**

Δεν αποδεχόμαστε τα άλλοθι που δίνει η πανδημία για να γκρεμιστούν ελευθερίες και εργατικά δικαιώματα. Δεν αποδεχόμαστε τις παράλογες απαγορεύσεις κυκλοφορίας σε εξωτερικούς χώρους, την επιτήρηση, τους ελέγχους και τα πρόστιμα που δεν έχουν καμία υγειονομική λογική και στοχεύουν να διατηρηθούν στη συνέχεια.

**Με συλλογικό αγώνα απαιτούμε:**

* **Έξω η αστυνομία και τα ΜΑΤ από τις γειτονιές και τις πόλεις μας. Άμεση διάλυση των ΜΑΤ, της ομάδας ΔΕΛΤΑ και των δυνάμεων καταστολής. Να παραιτηθεί τώρα ο Χρυσοχοΐδης, ως άμεσα πολιτικός υπεύθυνος για την κάλυψη που παρέχει στις διάφορες μονάδες της αστυνομίας.**
* **Να σταματήσουν οι διώξεις και να αποσυρθούν οι κατασκευασμένες κατηγορίες στους συμμετέχοντες στις κινητοποιήσεις. Όχι στην αναλγησία του κράτους. Να μην υπάρξει νεκρός απεργός πείνας.**
* **Ενίσχυση της Πρωτοβάθμιας περίθαλψης. Πλήρη και δωρεάν περίθαλψη για όλο το λαό. Προσλήψεις, άνοιγμα νοσοκομείων και ΜΕΘ, επίταξη του ιδιωτικού τομέα χωρίς αποζημίωση.**
* **Αυστηρά μέτρα στους χώρους εργασίας και άμεση ενίσχυση των μέσων μαζικής μεταφοράς**, ώστε να μην είναι χώροι υπερμετάδοσης κορονοϊού.
* **Να μην περάσει η νέα αντεργατική και αντιασφαλιστική επιδρομή. Κάτω τα χέρια απ’ το 8ωρο. Όχι στην πολιτική της φτώχειας, της εξαθλίωσης και της ανεργίας.**
* **Να καταργηθούν οι απαγορεύσεις** στις μετακινήσεις και τα πρόστιμα, που όπως έχει αποδειχθεί δεν έχουν καμία υγειονομική αξία. **Να διαγραφούν όλα τα πρόστιμα που έχουν επιβληθεί σε αγωνιστές και στα φτωχά λαϊκά στρώματα.**

**Η νεολαία και ο λαός δεν τρομοκρατείται!**